เอชเอสบีซีส่ง บริหารเงินสด จับกลุ่มน้ำมัน
เอชเอสบีซีเปิดตัวระบบการจัดการสภาพคล่อง รองรับความผันผวนของราคาน้ำมันในตลาดโลก
26 ม.ค. 2559

เอชเอสบีซีเปิดตัวระบบการจัดการสภาพคล่อง รองรับความผันผวนของราคาน้ำมันในตลาดโลก
นายลานซ์ คาวากูชิ ผู้อำนวยการบริหาร หัวหน้าสายงานธุรกิจทรัพยากรและพลังงานฝ่ายบริการชำระเงินและบริหารเงินสด ธนาคารเอชเอสบีซี เปิดเผยว่า ธนาคารเตรียมเปิดให้บริการระบบบริหารสภาพคล่อง ”ลิควิสลิตี้ อินเวสเมนต์ โซลูชั่น” ให้กับบริษัทโดยทั่วไปที่ต้องการบริหารสภาพคล่องตามความต้องการโดยอัตโนมัติ เพื่อลดต้นทุนในการบริหารเงิน แต่เพิ่มความสะดวกในการนำเงินสภาพคล่องไปลงทุนในต่างประเทศได้ และในภาวะที่ราคาน้ำมันในตลาดโลกยังมีความผันผวน ระบบนี้จึงค่อนข้างจะเหมาะกับบริษัทที่เกี่ยวข้องกับพลังงานทั้งน้ำมันและแก๊ส
“ระบบการบริหารเงินดังกล่าว ธนาคารอยู่ระหว่างเตรียมเปิดตัวของเอชเอสบีซีใหญ่ในต่างประเทศ ยังไม่ได้เปิดในประเทศไทย บริการนี้ธนาคารจะขายระบบที่มีจุดเด่น คือมีการเชื่อมต่อได้ทั่วโลกตามเครือข่ายธนาคาร ซึ่งลูกค้าสามารถเลือกบริหารจัดการเงินหรือสภาพคล่องได้อย่างเหมาะสมกับความต้องการ ไม่มีข้อจำกัดเรื่องเวลา ธนาคารในไทยปิดแล้วก็ยังทำธุรกรรมการลงทุนในต่างประเทศได้” นายลานซ์ กล่าว
นายลานซ์ กล่าวอีกว่า ขณะนี้ที่ภาวะราคาน้ำมันในตลาดโลกผันผวน บริษัทที่เกี่ยวข้องกับพลังงาน น้ำมัน ก๊าชธรรมชาติ ทั่วโลกส่วนใหญ่จึงมีการปรับตัวและชะลอแผนการลงทุน ถ้าดูจากข้อมูลที่มีการเปิดเผยโดยทั่วไป พบว่าบริษัทเหล่านี้มีโครงการที่เตรียมจะลงทุนอยู่ประมาณ 46 โครงการ มีวงเงินประมาณ 2 แสนล้านเหรียญสหรัฐ ซึ่งในจำนวนนี้มีการชะลอการลงทุนเอาไว้ก่อนประมาณ 2 หมื่นล้านเหรียญสหรัฐ
“จากแนวโน้มที่เป็นอยู่ดังกล่าว ซึ่งในช่วง 1-2 ปีข้างหน้านี้ น่าจะเห็นบริษัทที่เกี่ยวข้องกับพลังงานมองทางรอดคือการเข้าไปซื้อกิจการ หรือควบรวม หรือร่วมทุนในธุรกิจที่เกี่ยวข้อง ทั้งกลางน้ำและปลายน้ำให้มากขึ้น” นายลานซ์ กล่าว